Emmelie de Forest, Alberte, kirkeminister Bertel Haarder, borgmester Kastrup-Larsen og biskop Henning Toft Bro er med, når Folkekirkens Hus åbner søndag.

Normalt serverer folkekirken kirkekaffe og småkager. Søndag er disse er erstattet af gratis øl, pølser og koncert med blandt andre Emmelie de Forest midt i Aalborg. Anledningen er da også ganske særlig: Der bliver nemlig skrevet kirkehistorie. Folkekirken i Nordjylland har købt en bygning midt i Aalborg til 40 millioner kroner og brugt 20 millioner på at sætte den i stand. Folkekirkens Hus, som bygningen kaldes, skal danne bro mellem folket og kirken. Et sådant hus er ikke set før i Danmark. - Folkekirkens Hus er et kraftcenter for kirke og kultur, siger Henrik Thorngaard, der er leder af Folkekirkens Hus og fortsætter: - Åbningen af huset er for alle. Vi vil gerne have, at alle folk kommer i huset til daglig. Det kan ikke markeres bedre end med med folkefest, hvor kirke, kultur og folkelighed går op i en højere enhed. Dagen startes med en festgudstjeneste i domkirken og forsætter på Gammel Torv og i Folkekirkens Hus med både officielle taler og folkefest. Dagen slutter med festkoncert i domkirken. Ud over de prominente gæster deltager repræsentanter fra 325 kirker i hele Aalborg Stift. PROGRAM - SØNDAG DEN 20. MARTS 10.00 – 11.15  FESTGUDSTJENESTE i Budolfi Kirke ved biskop Henning Toft Bro og domprovst Niels Chr. Kobbelgaard. PROCESSION fra Budolfi Kirke til Folkekirkens Hus. Aalborg Garden spiller foran kirken. 11.30 – 12.15  OFFICIEL RECEPTION i Folkekirkens Hus for inviterede gæster. 12.30 – 16.00 FOLKEFEST i stort telt på Gammel Torv. Der serveres gratis øl, sodavand og pølser i den første time. 12.30 – 13.00 AALBORG GARDEN spiller foran Folkekirkens Hus. UNDERHOLDNING I TELTET 13.00 – 13.30  SCT. MARIÆ SKOLES BIG BAND 13.30 – 14.30  EMMELIE DE FOREST 14.30 – 15.00  SCT. MARIÆ SKOLES BIG BAND 15.00 – 16.00  ALBERTE 16.30 – 17.30   FESTKONCERT i Budolfi Kirke ved Aalborg Domkirkes Kantori, sangsolister og medlemmer af Aalborg Symfoniorkester.